Eurovision Song Contest 2012

**Eurovision Song Contest 2012** je 57. ročník súťaže Eurovision Song Contest. Uskutočnil sa azerbajdžanskom hlavnom meste Baku. Azerbajdžan usporiadal túto súťaž po prvýkrát v histórii, vďaka víťazstvu azerbajdžanského dua Ell & Nikki v predchádzajúcom ročníku súťaže.

Súťaž pozostávala z dvoch semifinálových kôl, ktoré sa uskutočnili 22. a 24. mája 2012, a veľkého finále, ktoré sa konalo 26. mája 2012. Tohoto ročníka súťaže sa zúčastnilo 42 krajín vrátane Slovenska, víťazkou sa stala švédska speváčka Loreen pred ruskou skupinou Buranovskije babuški a srbským spevákom Željkom Joksimovićom. 

Organizácii tohto medzinárodného podujatia prikladal Azerbajdžan veľkú váhu, celkové náklady na prípravu vyčlenené z azerbajdžanského štátneho rozpočtu dosiahli 50 miliónov azerbajdžanských manatov (cca 63,3 milióna dolárov). 

Súťaž dlhodobo patrí medzi celosvetovo najsledovanejšie televízne programy. Podľa údajov Európskej vysielacej únie sledovalo tento ročník súťaže takmer 103 miliónov divákov (19,4 milióna divákov sledovalo 1. semifinále, 19,6 milióna 2. semifinále a finále videlo 63,9 milióna divákov).   

## Miesto konania

Jediným azerbajdžanským mestom, ktoré spĺňalo náročné požiadavky na organizovanie podujatia takéhoto významu (predovšetkým z pohľadu úrovne služieb, vybudovanej infraštruktúry, dopravnej dostupnosti a veľkostnej kapacity), bolo hlavné mesto - Baku. Preto bola voľba usporiadateľského mesta organizátorom jasná od samého začiatku. V meste však bolo treba nájsť, alebo vybudovať vhodné miesto konania súťaže. Organizátori ponúkli predstaviteľom EBU niekoľko alternatív.  
 
Napokon 25. januára 2012 EBU oficiálne oznámila miesto konania súťaže. Stala sa ním úplne nová multifunkčná hala v centre azerbajdžanského hlavného mesta s názvom **Bakuská kryštálová hala** (, ) na pobreží Kaspického mora. Aréna bola projektovaná na kapacitu 23 000 divákov, pre jednotlivé súťažné večery organizátori počítali s maximálne 16 000 divákmi. 

Celý komplex postavila nemecká stavebná spoločnosť „Alpine Bau Deutschland, AG“ za 8 mesiacov. Aréna spĺňa všetky medzinárodné bezpečnostné štandardy a svojou jedinečnou konštrukciou dokáže vyhovieť aj najnáročnejším technickým požiadavkám. Hala má oválny tvar, steny z vonkajšej strany evokujú kryštalickú štruktúru. Jednotlivé plochy sú posiate tisíckami svetelných panelov, ktoré dokážu sfarbiť celú budovu do približne 45 tisíc farebných odtieňov.  Tieto technické možnosti organizátori využili aj priamo v súťaži - pred každým vystúpením sa vonkajšia fasáda haly osvetlila do farieb súťažiacej krajiny.

Vnútorné vybavenie haly a pódium taktiež patrili k svetovej technologickej špičke. Niektoré časti scény a osvetľovaciu techniku bolo potrebné doviezť do krajiny z Nemecka v 90 kontajneroch na 70 štyridsaťtonových nákladných automobiloch. Pódium tvorilo 1300 m² LED obrazoviek, osvetlenie zabezpečovalo 2500 svetlometov. Všetko dianie na pódiu bolo snímané celkovo 25 HD kamerami, zvuk bol prenášaný v stereo formáte Dolby Surround 5.1.

Súčasťou scény bol prvýkrát v histórii súťaže tzv. „Green Room“ - hľadisko pre všetkých súťažiacich. Tí si tak mohli vychutnať vystúpenia svojich kolegov, ako aj atmosféru v hale.   


Súbor:Eurovision 2012 Baku Semi-Final.jpg|Scéna súťaže Eurovision Song Contest 2012
Súbor:Baku Crystal Hall Green Room.JPG|Pohľad na „Green Room“ v hale
Súbor:Eurovision 2012 Baku Semi-Final video.ogv|Video z 1. semifinále ESC 2012, 22. mája 2012


## Logo a slogan
[náhľad|Taxík v [Baku s logom Eurovízie 2012]]Od roku 2004 má súťaž Eurovision Song Contest jednotné logo dotvorené srdcom, v ktorom je vlajka hosťujúcej krajiny. Okrem toho však každý usporiadateľ prezentuje aj vlastný vizuál spoločne so sloganom, ktoré majú odlíšiť aktuálny ročník od ostatných. 

Azerbajdžan oficiálne predstavil vizuál a logo 57. ročníka súťaže Eurovision Song Contest počas slávnostného večera 25. januára 2012 v Baku. Organizátori sa inšpirovali tradičným označením Azerbajdžanu ako „krajiny ohňa“. Logo predstavuje „ohnivý kvet“ vychádzajúci svojou podobou z tradičných azerbajdžanských vzorov. Slogan súťaže - „Zapáľ svoj oheň!“ (, ) rovnako vychádza zo spojenia krajiny s ohňom. Vizuály pre organizátorov spracovala londýnska dizajnérska spoločnosť „Turquoise“.    

## Účastníci
Do 57. ročníka súťaže sa prihlásilo 43 krajín, nakoniec sa súťaže zúčastnilo iba 42, keďže Arménsko dodatočne odrieklo svoju účasť.  

Pravidlá súťaže ponechávajú jednotlivým národným vysielateľom voľnú ruku pri spôsobe nominácie svojho reprezentanta. Najčastejšími spôsobmi nominácie sú:
* interná voľba priamo vysielateľom;
* verejná voľba v národnom kole súťaže.
Do úvahy pripadajú aj rôzne variácie týchto dvoch spôsobov, kedy vysielateľ zvolí interpreta a verejne sa vyberá pieseň, prípadne sa pre pieseň hľadá interpret. Národné kolo môže mať podobu samostatnej televíznej súťaže, alebo sa národným kolom stane prestížna hudobná súťaž, ktorá sa v krajine koná (napr. v Taliansku hudobný festival v San Reme, vo Švédsku Melodifestivalen a podobne). 

V tomto ročníku bolo 28 reprezentantov vybraných vo verejných národných kolách a 14 reprezentantov interným výberom. Pri dvoch interpretoch vybraných interne mali diváci možnosť vybrať aspoň súťažnú pieseň (Cyprus, Španielsko). Väčšina krajín vyberala reprezentantov v televíznych súťažiach. Kombináciu dvoch súťaží si pre výber zvolil vysielateľ v Slovinsku, reprezentant Ukrajiny bol vyberaný z dvoch súťaží rôznych ukrajinských vysielateľov. V niektorých krajinách sa reprezentantmi stali víťazi domácich hudobných festivalov - vo Švédsku „*Melodifestivalen*“, v Taliansku „*Festival di Sanremo*“.   

Prehľad tohtoročných účastníkov súťaže a spôsob ich výberu

### Niekoľkonásobní reprezentanti
Eurovision Song Contest 2012 sa zúčastnilo aj niekoľko interpretov, ktorí sa tejto súťaže zúčastnili už v minulosti. Išlo o týchto účastníkov:

### Rozdelenie košov
Súťažiace krajiny sú už tradične rozdelené do jednotlivých košov podľa geografickej príbuznosti a v nich žijúcich početných cudzích diaspór. Z jednotlivých košov sa potom krajiny rozdelia medzi obe semifinále tak, aby sa tak zaistila čo možno najväčšia objektivita hlasovania. 

Rozdelenie 37 účastníkov (bez priamych kvalifikantov do finále) do košov a ich rozlosovanie do jednotlivých semifinálových večerov prebehlo 25. januára 2012 v Baku. 
[náhľad|Žrebovanie účastníkov semifinálových večerov, komplex „Buta Palace“, [Baku, 25. 1. 2012]]

## Priebeh súťaže
Súťaž prebiehala od 22. mája do 26. mája 2012. Počas dvoch semifinálových kôl bolo hlasovaním vybraných 20 najlepších súťažiacich (po 10 z každého semifinále). Vo veľkom finále súťažilo okrem postupujúcich zo semifinálových kôl aj 6 súťažiacich, ktorí podľa pravidiel súťaže postúpili priamo do finálového kola. Priamymi kvalifikantmi bolo 5 štátov tzv. "Veľkej päťky" (Francúzsko, Nemecko, Spojené kráľovstvo, Španielsko, Taliansko) a víťaz z predchádzajúceho ročníka súťaže (Azerbajdžan). 

Spôsob hlasovania bol rovnaký pre všetky tri súťažné dni. Po odznení všetkých súťažných skladieb bolo odštartované telefonické (SMS) hlasovanie divákov. Každá krajina zároveň mala aj svoju odbornú porotu. Celkový výsledok za každú krajinu sa získal sčítaním výsledkov hlasovania divákov a odbornej poroty, pričom obe hlasovania mali 50%-nú váhu. 
   
### Semifinále
V dvoch semifinálových kolách sa spolu zúčastnilo 36 krajín. Počas semifinálových večerov mohli hlasovať iba krajiny, ktoré sa v ten-ktorý večer zúčastňovali súťaže. Okrem toho hlasovali aj krajiny priamych kvalifikantov. Žiadna krajina nemohla hlasovať za svojho reprezentanta.

#### 1. semifinále
Prvé semifinále sa konalo v utorok 22. mája 2012 a vystupovalo v ňom 18 krajín. Hlasovať mohli okrem zúčastnených krajín aj 3 zo šiestich priamych kvalifikantov do finále súťaže (Azerbajdžan, Španielsko a Taliansko). Do finále postúpilo 10 súťažiacich s najvyšším počtom získaných hlasov. 

Kvôli vyhlásenému štátnemu smútku po tragickej dopravnej nehode v Albánsku tamojšia televízia požiadala o výnimku z povinnosti vysielať semifinále v priamom prenose. EBU výnimku schválila, preto albánski diváci semifinále naživo nevideli a za Albánsko hlasovala iba odborná porota. Semifinále odvysielala albánska televízia po polnoci zo záznamu.

Účastníci 1. semifinále aj s ich výsledným umiestnením a získanými bodmi sú uvedení v nasledujúcej tabuľke:

#### 2. semifinále
Druhé semifinále sa konalo vo štvrtok 24. mája 2012 a vystupovalo v ňom taktiež 18 krajín. Pôvodne malo v druhom semifinále vystúpiť 19 krajín, Arménsko však dodatočne odstúpilo zo súťaže. Okrem zúčastnených krajín hlasovali aj 3 zo šiestich priamych kvalifikantov do finále súťaže (Francúzsko, Nemecko a Spojené kráľovstvo). Do finále postúpilo 10 súťažiacich s najvyšším počtom získaných hlasov. 

Účastníci 2. semifinále aj s ich výsledným umiestnením a získanými bodmi sú uvedení v nasledujúcej tabuľke:

### Finále
Finále súťaže sa konalo v sobotu 26. mája 2012 a zúčastnilo sa ho 26 krajín - po 10 postupujúcich z prvého a druhého semifinále, ako aj priami kvalifikanti (tzv. "Veľká päťka" - Francúzsko, Nemecko, Spojené kráľovstvo, Španielsko, Taliansko a víťaz predchádzajúceho ročníka súťaže - Azerbajdžan). Po odprezentovaní všetkých súťažných piesní hlasovalo všetkých 42 krajín, ktoré sa aktuálneho ročníka súťaže zúčastnili. Žiadna krajina nemohla hlasovať za svojho reprezentanta. 

Účastníci finále aj s ich výsledným umiestnením a získanými bodmi sú uvedení v nasledujúcej tabuľke: 

## Slovensko na ESC 2012
Začiatkom októbra 2011 programový riaditeľ STV Andrej Miklánek v rozhovore pre www.medialne.sk uviedol, že Slovensko sa v roku 2012 súťaže Eurovision Song Contest zrejme nezúčastní, avšak jeho vyjadrenie o pár dní RTVS korigoval a uviedol, že sa o účasti ešte definitívne nerozhodlo. O mesiac neskôr, 16. novembra 2011 vydal RTVS tlačovú správu, v ktorej oznámil, že sa v roku 2012 Slovensko súťaže zúčastní.    

### Slovenský reprezentant
Slovensko svojho reprezentanta vybralo internou voľbou vysielateľa. Na tlačovej konferencii 7. marca 2012 predstavitelia RTVS deklarovali svoj záujem zúčastniť sa tejto prestížnej súťaže, problém však boli chýbajúce financie. Preto sa rovnako ako v roku 2011 rozhodli dohodnúť sa s interpretom, ktorý si bude svoju účasť na súťaži financovať sám. Zároveň bol oficiálne predstavený slovenský reprezentant v súťaži Max Jason Mai, ktorý ešte pod menom Miro Šmajda bol jedným z finalistov Česko Slovenskej SuperStar 2009. 

Kvôli kontroverznej skladbe a image slovenského reprezentanta sprevádzali od počiatku komplikácie s jeho promovaním. Napríklad jeho prvé plánované vystúpenie odmietli zaradiť organizátori slávnostného vyhlásenia výsledkov televíznej ankety OTO. Oficiálne bola skladba slovenského reprezentanta odprezentovaná 1. apríla 2012 na prvom okruhu RTVS v benefičnom programe „Vietor do plachiet“. Samotný spevák vystúpil v populárnej talkshow Slovenskej televízie „Anjeli strážni“. RTVS ďalej promovala speváka prostredníctvom webu a Facebooku. Napriek tomu sa aj samotný reprezentant sťažoval na slabú podporu - vo verejnoprávnej televízii sa skladba objavila iba raz a na všetkých rozhlasových okruhoch verejnoprávneho Slovenského rozhlasu počas dvoch mesiacov pred súťažou odvysielali jeho súťažnú skladbu len deväťkrát.       

Max Jason Mai vystúpil 24. mája 2012 v 2. semifinále súťaže Eurovision Song Contest 2012, skončil na poslednom mieste a do finále nepostúpil. Jeho neúspech rozprúdil na Slovensku diskusie o ukončení účasti Slovenska v súťaži.

### Ako hlasovalo Slovensko
Diváci na Slovensku mohli hlasovať zaslaním SMS s číslom ich favorita, pričom z jedného telefónneho čísla bolo možné poslať maximálne 20 správ. Cena SMS správy bola 0,50 € s DPH. Odbornú porotu tvorili predstavitelia slovenského vysielateľa a slovenských hudobníkov. Predsedom poroty bol Vladimír Juhanesovič, členmi poroty boli speváčka Katarína Hasprová, speváčka Mirka Brezovská, moderátor a hudobný redaktor Pavol Hubinák a spevák Marcel Palonder. Celkové výsledky vznikli zlúčením diváckeho hlasovania a hlasovania poroty, pričom obe mali 50%-nú váhu. 

#### 2. semifinále
Slovensko mohlo hlasovať v druhom semifinále, keďže sa v ňom zúčastnil slovenský reprezentant. V priamom prenose sa vyhlásili iba desiati postupujúci interpreti s najvyšším počtom získaných hlasov. Kvôli zachovaniu dramatickosti súťaže boli výsledky hlasovania jednotlivých krajín v semifinálových kolách zverejnené až po skončení súťaže.

Hlasovanie Slovenska v 2. semifinále je v nasledujúcej tabuľke: 

#### Finále
Výsledky hlasovania za Slovensko v priamom prenose súťaže ohlasovala moderátorka RTVS Mária Pietrová.  

Hlasovanie Slovenska vo finále je v nasledujúcej tabuľke: 

## Referencie

## Iné projekty

## Externé odkazy
* Oficiálny portál Eurovision Song Contest (v angličtine)

Kategória:Veľká cena Eurovízie
Kategória:2012 v Azerbajdžane